RESOLUCIÓN do 9 de xaneiro de 2007, da Dirección Xeral de Xustiza, pola que se establecen os permisos retribuídos de que poden gozar os electores para órganos de representación do persoal da Administración de xustiza que exerzan o dereito de voto o vindeiro día 15 de febreiro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/01/2007

De conformidade co establecido no artigo 503 da Lei orgánica 6/1985, do 1 de xullo, do poder xudicial, modificado pola Lei orgánica 19/2003, do 23 de decembro, como tamén no artigo 30.2º da Lei 30/1984, do 2 de agosto, de medidas para a reforma da función pública, de aplicación á Administración de xustiza por remisión do artigo 456 da Lei orgánica 6/1985, do 1 de xullo, do poder xudicial; tendo en consideración as especiais características da distribución dos centros de traballo na Administración de xustiza e o establecido no artigo 27.1º da Lei 9/1987, do 12 de xuño, de órganos de representación do persoal ao servizo das administracións públicas, polo que atinxe o acto da votación, así como as directrices nesta materia da Orde do 11 de outubro de 2006 da Consellería de Presidencia, Administracións Públicas e Xustiza (DOG nº 200, do 17 de outubro), dítanse as seguintes instrucións:
Primeira.-Para a elección de órganos de representación do persoal funcionario no ámbito da Administración de xustiza, os funcionarios exercerán o seu dereito ao voto o vindeiro día 15 de febreiro nas mesas electorais correspondentes ao seu ámbito funcional e territorial, e disporán dun permiso retribuído polo tempo indispensable para exercer tal dereito na forma que se establece a seguir, agás os que exerzan o dereito ao voto por correo.
Aos funcionarios que gocen deste permiso poderalles serlle exixida una xustificación da efectividade do acto da votación, que para o efecto solicitarán da súa mesa electoral.
Segunda.-Os que deban exercer o dereito ao voto nunha mesa electoral situada no mesmo local ou edificio onde presten habitualmente os seus servizos ou estean destinados, poderán dispoñer dun permiso de dúas horas continuadas durante a xornada laboral para o acto da votación.
Terceira.-Os que deban exercer o dereito ao voto nunha mesa electoral situada na mesma localidade, pero distinto local ou edificio onde presten habitualmente os seus servizos ou estean destinados, poderán dispoñer dun permiso de tres horas continuadas durante a xornada laboral para o acto da votación.
Cuarta.-Os que deban exercer o dereito ao voto nunha mesa electoral situada en localidade distinta da que presten habitualmente os seus servizos ou
estean destinados, poderán dispoñer dun permiso de catro horas continuadas durante a xornada laboral para o acto da votación, ou daquel tempo maior e indispensable nos casos en que as circunstancias así o impuxesen.
Quinta.-Respecto dos compoñentes das mesas electorais, dos interventores e dos apoderados das candidaturas, será aplicable o disposto nos puntos primeiro e segundo da devandita Orde do 11 de outubro de 2006, da Consellería de Presidencia, Administracións Públicas e Xustiza.
Santiago de Compostela, 9 de xaneiro de 2007
Julio Ignacio Iglesias Redondo
Director xeral de Xustiza